《牡丹》
宋代·周弼

江南牡丹凡有几，德安打头歙为二。
金陵旧物间有之，池阳吴郡皆居次。
地近京畿种偏好，鄂城栽接不草草。
舂土筛泥绕画栏，石甃方坛净如扫。
当头第一带鞓红，腻紫娇黄别作丛。
盘盂擎出最迎日，碧玉万片藏春风。
宝叶丝丝带缕金，锦斑酒晕问攒心。
翻腾栀茜乱朱粉，样各数名分浅深。
低树犹高五六尺，花重刚枝反无力。
迥出层阴转耐看，始悟年深有真色。
晚添细雪来相簇，露醒香魂冷方浴。
倚柱黄昏眼倍明，顿觉夜阑须秉烛。
洛水芳林应更多，不禁飞雨洗铜驼。
酥煎送酒有人在，草没故园无柰何。
莫对余春起叹嗟，最难保守是繁华。
君看南渡百年内，看到子孙能几家。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。